钦定古今图书集成/明伦汇编/宫闱典/第067卷 > 明二
## 钦定古今图书集成/明伦汇编/宫闱典/第067卷 > 明二

### 太祖洪武年定东宫朝仪

按《明会典》：“东宫朝仪，洪武间定。凡朔望日，文武百官
朝退，诣文华殿门外，分东西侍立。俟皇太子陞殿，乐
作，百官行一拜礼。其谢恩见辞官员人等，亦随班行
礼，礼毕，以次出。”

洪武十四年、令启事东宫者皆称“臣”

按《明会典》云云。

洪武二十五年九月庚寅。立嫡孙允炆为皇太孙
按《大政纪》云云。

按《名山藏典谟记》，建文君者，懿文皇太子次子而高
皇帝孙也。懿文太子先高帝薨。高帝崩，君以太孙嗣。
《纪年》：建文君名允炆，生而偏颅，高帝弗喜。成童聪颖
能诗，使赋《新月》，曰：“庶其免乎！”初，懿文太子仁柔亡武，
君亦文弱，好诗书，不任法律。太子薨，高帝属心燕王，
以学士刘三吾言，乃立君为太孙，使预政。太孙时时
尚宽大，中外有欣欣之心。高帝末年，其诸子存而壮
者，成祖若周王橚，皆与太子同出。高皇后胡妃子楚
王槙，达妃子齐王榑，郭妃子蜀王椿、代王桂、谷王橞，
胡妃子湘王柏，郜妃子肃王楧，韩妃子辽王植，余妃
子庆王㮵，杨妃子宁王权，周妃子岷王楩。始，高帝王
诸子，多国边陲，以为陲固，令置三护卫。其王中原者，
亦皆大其疆土。太孙既立，诸王以兄子易之，太孙以
为忧。尝谓其傅黄子澄曰：“诸王皆尊属，拥重兵，即陛
下千秋万岁后，曷制之？”黄子澄曰：“诸王虽有三护卫，
仅足自固。明兵满天下，其孰能富？”太孙曰：“善。”高帝大
渐，以齐泰为兵部尚书，受遗诏。洪武三十一年闰五
月辛卯，太孙即皇帝位。

按《东朝纪》：诏曰：“曩古列圣相继御宇者，首立储君。朕
自甲辰即王位，戊申即帝位，于今二十九年。前者操
将练兵，平天下乱，偃天下兵，奠生民于田里，用心多
矣。及统一以来，除奸暴，去豪强，亦用心多矣。迩来苍
颜皓首，储嗣为重。嫡孙允炆以九月十三日册为皇
太孙，奉上下神祗，以乂安民庶。诰示臣民，想宜知悉。”
洪武二十六年定、“东宫正旦、冬至、千秋百官朝贺、及
冠服仪。”

按《明会典》：“东宫正旦冬至百官朝贺仪。”“洪武二十六
年定，凡正旦冬至日，典玺官设东宫座于文华殿中，
锦衣卫设仪仗于殿前东西，教坊司陈大乐于文华
殿内，东西北向。府军卫列甲士旗帜于门外，锦衣卫
设将军十二人于殿中门外及文华门外，东西相向
立。仪礼司官设笺案于殿东门外，设文武官拜位于”
文华殿门外，设传令宣笺等官位于殿内东西。执事
官先行四拜礼讫，各就位。引礼引各官诣文华门外
北向立。仪礼司官启请陞座。导引官奉迎东宫具冕
服出，乐作；陞座，乐止。赞礼唱“班齐、鞠躬”，乐作；四拜、兴、
平身，乐止。唱“进笺。”给事中前导笺案，由殿东门入，置
殿中。内赞唱“宣笺目。”宣讫，俯伏，兴、平身。唱“宣笺。”外赞
唱跪。展笺官诣案前取笺。宣笺官宣讫、内外皆赞俯
伏、兴平身、即举案于殿东外赞唱众官皆跪。代致词
官中道跪致词云、具官臣某等、兹遇〈正旦则云三阳开泰万物咸新
冬至则云律应黄锺日当长至〉“敬惟皇太子殿下，茂膺景福。”贺毕，唱
众官皆俯伏，兴，平身。传令官跪启：传令由东门左出，
至丹陛东，西向立，称“有令。”赞众官皆跪，宣令。〈正旦云震端之
节冬至云履长之节〉同臻嘉庆。赞俯伏，兴，乐作，四拜，平身，乐止。
仪礼司官跪启：礼毕。东宫千秋节百官朝贺仪。洪
武二十六年，定《东宫千秋节百官朝贺礼仪》，与正旦、
冬至同。但致词云：“兹遇皇太子殿下寿诞之辰，臣某
等敬祝千岁寿。”不传令朝贺乐〈朔望朝参同〉乐器：戏竹
二，箫四，笙四，笛四，头管四，𥱧二，琵琶二，二十弦二，方
响一，鼓一，拍板二，杖鼓六。　乐章。升殿还宫，百官行
礼，奏《千秋岁》：“尧年舜日胜禹周，庆云生缭绕凤楼。风
调雨顺五谷收，万民畅歌讴。”　又按皇太子冠服：皇
太子陪祀天地宗庙及正旦、冬至朝会，则服衮冕，从
祭社稷及受册纳妃亦如之。朔望朝降，诏降香进表。
四夷朝贡。朝觐则服皮弁、衮冕。洪武二十六年定衮
冕九章冕九，旒旒九。玉金簪导，红组缨两玉瑱圭，长
九寸五分。元衣、𫄸裳，衣五章，织山、龙、华虫、宗彝；火裳
四章，织藻、粉米、黼黻。白纱中单，黻领、蔽膝随裳色，织
火、山二章。革带，金钩、䚢玉。佩，绶五，采用赤、白，元缥、绿织成，纯赤质，三百三十首。小绶“三色同大绶，间织三
玉环。大带，白表朱里，上缘以红，下缘以绿。白袜，赤舄。”

### 惠宗建文元年二月立子文煃为皇太子

按：《大政纪》云云。

按《明外史建文太子传》，建文帝二子。长太子文煃，母
冯氏，洪武二十九年十月晦生。太祖不乐，曰：“月日皆
数之。”终命内廷勿贺。建文元年，立为皇太子。燕师入，
年七岁矣，莫知所终。

### 成祖永乐二年立世子高炽为皇太子因定东宫朝仪

按《大政纪》，永乐元年春正月丙戌，群臣上表请立皇
太子，不允。三月戊寅朔，文武百官复上表请立皇太
子。敕姑缓之。二年三月甲戌册立世子为皇太子
按《名山藏典谟记》，仁宗皇帝讳高炽，太宗嫡长子也。
以高帝十一年生凤阳，二十八年册为燕世子。端重
沉静，嗜学无厌。时晋、秦、燕、周四世子，高帝皆教而试
之，异日者，使分阅卫士。帝还奏，后问之，对曰：“寒甚，士
方食。”高皇帝喜，使阅章奏，择其有大体可施行者报
命，高帝益爱之。燕王起靖难，帝居守北平，坚拒李景
隆兵。燕王既为皇帝，尚以世子守北平。既二年，召立
为皇太子。成祖有三子：长帝，次汉王高煦，次赵王高
燧。赵王幼以聪敏爱，而汉王用靖难功，几得立为太
子。谋夺嫡者数矣，寺人俨、寺人保，数为赵王短太子
于成祖。成祖迁都北京，五出塞，南京事悉付太子施
行。晚节多疾，小人谗构太子几危者屡。宫僚若杨士
奇辈者，为太子下狱，赞善梁潜、司训周冕至死狱中。
然太子益恭慎，亦赖士奇、蹇义、夏原吉羽翼之。有白
曰：“殿下知谗人乎？”曰：“吾不知，知为子。”太子监国，遇水
旱饥荒，军民失所，戚焉。赈恤之暇，与官僚邹济、王汝
玉、徐善述等讲说《诗》《书》，修词赋之业，日记万言，辞翰
并精。车驾崩榆木川，遗命至，太子恸绝，强拜受。遂命
皇太孙迎梓宫开平，臣民三劝进，以八月望日丁巳
即皇帝位。

按明《昭代典则》，“永乐二年夏四月，立世子高炽为皇
太子。二十二年春正月，阿鲁台寇大同。三月戊寅，帝
大阅北征。夏四月诏皇太子监国，车驾发京师。六月，
车驾驻答兰纳木儿河。诸将奏阿鲁台久遁，遂班师。
秋七月丁亥，次翠微冈。上御幄殿，凭几而坐，大学士
杨荣、金幼孜侍上顾内侍海寿问曰：‘计程何日至北
京’？”对曰：“其八月中矣。”上颔之。既而谕杨荣曰：“东宫涉
历年久，政务已熟，还京后，军国事悉付之朕。惟优游
暮年，享安和之福矣。”荣对曰：“殿下孝友仁厚，天下属
心，允称皇上付托。”上喜，赐荣等羊酒而退。戊子，上次
双流泺以旋师。遣礼部尚书吕震赍书谕皇太子，并
诏告天下。己丑，次苍崖。上不豫，下令大营五军将士，
严部伍，谨哨了。庚寅，次榆木川。上大渐，召英国公张
辅受遗命传位皇太子，且云“丧服礼仪，一遵太祖皇
帝遗制。”辛卯，上崩。内臣马云、孟骥等以六师在远外，
秘不发丧，密召大学士杨荣、金幼孜入议，丧事，遂一
遵古礼。含敛毕，载以龙轝，所至朝夕上食如常仪。壬
辰，次双笔峰。大学士杨荣、少监海寿奉遗命驰讣皇
太子，即遣皇太孙出居庸，赴开平迎驾。时京师诸卫
军皆随征聚行在，惟赵府三护卫军留京师，一时浮
议籍籍。虑护卫为变，遂秘未发丧。皇太孙濒行，启皇
太子曰：“出外有封章白事，非印识无以防伪。”皇太子
曰：“渠言良是，但行急，新制不及。”士奇曰：“殿下未践阼，
有事自应行常用之宝。其东宫小图书，可假之行，此
出一时之权，归即纳上。”皇太子即取付。太孙曰：“有启
事以此封识，来此亦久当归汝，汝就留之。”皇太子曰：
“大行临御，储位久未定，浮议喧腾，吾今就以付之，浮
议何由兴！”八月己酉，次雕鹗。皇太孙至军中，始发丧，
六军号痛，声彻天地。辛亥，入居庸关，文武百官缞服
哭迎。壬子，及郊，皇太子亲王以下素服哭迎，至宫中，
奉安仁智殿，加敛，纳梓宫。丁巳，皇太子即皇帝位，改
明年元曰“洪熙”，大赦天下。

按《明会典》，“永乐二年，令文武官员常朝行叩头礼，三
师、三少、詹事府官、左右春坊司经局官、翰林院官、鸿
胪寺官、六科给事中、锦衣卫官，左右序立于文华殿
门之外。鸿胪寺序班、通事舍人引文武百官于丹陛
下、丹墀内，东西序立，照依衙门资次启事。监察御史
二员、司直郎、清纪郎、日轮二员，北向侍立纠仪。启事”
毕，百官齐退。遇有召问，亦须前项官员一同进出。如
独进并独员留后者，许监察御史、鸿胪寺官、司直郎、
清纪郎纠劾。　合启事务。“在京衙门止用奏本，在外
衙门务要奏本一本，启本一本。”其詹事府主簿、录事
同春坊司直郎、清纪郎、司谏分为六科，于司礼监共
关揭帖开写，逐日启过。本内事件略节缘由，及令旨
所发落大略。六科给事中亦具题帖，各另奏进。　詹
事府主簿、录事同左右春坊司直郎、清纪郎、司谏等
官，遇启事，各纪皇太子令旨。如所启事或差讹，随即
纠劾。启事毕，同詹事府详审事之可否可行者，令该司批“所得令旨，或事不可行，及启本内与《说帖》不同，
不问事之大小，悉以奏闻。”　皇太子择日恭谒太庙。
永乐二年，续定，先期三日斋戒，遣官祭告天地宗庙，
用香帛酒、脯，行一献礼。前一日，礼部同鸿胪寺官设
诏案于奉天殿中，设节册宝案于诏案之南。节中，册
东宝西，各以次陈列。设册宝彩舆于丹陛之东。尚宝
司设宝案。锦衣卫设卤簿仪仗，教坊司设《中和韶乐》
如常仪。至日，鸿胪寺设皇太子拜位于丹陛正中，设
持节等官拜位于丹墀内。引礼启请皇太子具冕服
于文楼下以俟。上服衮冕，御华盖殿，翰林院官捧诏，
尚宝司官用宝讫，礼部官捧置于案。执事官行五拜
礼毕，鸿胪寺官奏“请陞殿”，导驾官前导，乐作，上御奉
天殿，乐止。尚宝司官以宝置于案。鸣鞭，文武百官朝
服行叩头礼。侍班引礼官六人导皇太子由东阶陞，
至丹陛。赞“就位”，持节等官各就丹墀拜位。赞“鞠躬”，乐
作，四拜，乐止。传制官跪奏：“传制”，俯伏，兴，由左门出，西
向立，称“有制。”赞礼赞“跪”，皇太子及持节等官皆跪。宣
制讫，赞俯伏，兴，平身。引礼导皇太子由殿东门入，至
册宝案前。内赞赞“跪。”赞“宣册”，捧册官跪捧册授宣册
官，宣册官立宣于皇太子之右。宣讫，赞“搢圭。”赞“受册”，
捧册官捧册授皇太子，受讫，以授内侍，内侍跪受，立
于西。赞受宝，一如受册仪。赞出圭，俯伏，兴，平身。赞“复
位。”引礼导皇太子由殿东门出就位，内侍捧册宝前
导，置彩舆中。内赞赞“鞠躬”，乐作，四拜，乐止。执事者各
舁册宝以次前行。引礼导皇太子由东阶降，持节等
官随之，乐作，至奉天门，乐止。用仪仗鼓乐迎册宝至
文华殿。行礼毕，持节官持节复命。是日礼部官候节
册宝启行毕，奉诏书至承天门开读，颁示天下。皇太
子受册宝毕，具冕服，仪仗引礼导引诣太庙，行《谒告
礼》如常仪。礼毕，释服。引礼导引至左顺门，具冕服谢
恩。上具皮弁服，御奉天殿。引礼导皇太子至上前谢
恩，乐作。行八拜礼毕，乐止。导还至右顺门。内官导诣
内殿前，皇后服燕居冠服，升内殿。皇太子于内殿丹
陛行八拜礼毕，亲王见东宫。先是，内官设皇太子座
于文华殿，鸿胪寺设亲王、世子、郡王拜位于殿陛上。
教坊司设乐，锦衣卫设仪仗，候亲王、世子、郡王贺中
宫礼毕，引礼导亲王、世子、郡王具冕服，其未冕者，便
服序列于文华殿门外以俟。导引官导皇太子冕服
陞座，引礼导亲王、世子、郡王由东阶陞，乐作，就殿陛
上拜位，乐止。赞“鞠躬，四拜。”亲王、世子、郡王皆鞠躬，四
拜，兴，平身。赞“跪”，亲王、世子、郡王皆跪。鸿胪寺官一人
诣殿门外正中跪，致词曰：“某王某等，兹遇皇太子殿
下，荣膺册命，礼当庆贺。”致词毕，赞俯伏，兴，四拜。乐作。
亲王、世子、郡王皆俯伏，兴，四拜，平身。皇太子驾兴，亲
王、世子、郡王以次出。是日，皇太子诣武英殿，见诸叔，
行家人礼，四拜。诸叔西向坐受。见诸兄，行家人礼，二
拜。诸兄西向立受。次日，文武百官进表笺庆贺如常
仪。

永乐三年，定“皇太子冠服之制。”

按《明会典》：“皇太子冠服，永乐三年定。冕冠，元表朱里，
前圆后方，前后各九旒，每旒各五采缫九就，贯五采
玉九，赤、白、青、黄黑相次。玉衡，金簪，元𬘘垂青纩，充耳
用青玉，承以白玉瑱朱纮缨，玉圭，长九寸五分，以锦
约，其下并韬。衮服九章，元衣五章：龙在肩，山在背，火、
华虫、宗彝在袖。”〈每袖各三〉皆织成本色领、褾、襈、裾、𫄸。裳四
章，织藻、粉米、黼黻各二，前三幅、后四幅不相属，共腰
有襞积。本色綼裼，中单以素纱为之，青领、褾、襈、裾领
织黻文十一。蔽膝随裳色，四章，织藻、粉米、黼黻本色
缘有𬘓，施于缝中。其上玉钩二，玉佩二，各用玉珩一，
瑀一，琚一、冲牙一，璜二。瑀下有玉花，花下垂二玉滴，
瑑，云龙文描金。自珩而下系组五，贯以玉珠，上有金
钩。小绶四采以副之，四采，赤、白褾，绿𫄸质，大带，素表
朱里，在腰及垂皆有綼，上綼以朱，下綼以绿。纽约用
青组。大绶四采，赤、白褾，绿𫄸质，小绶三采，间施二玉
环龙文，皆织成袜，舄皆赤色，舄用黑钩，纯黑饰舄首。
皮弁服：永乐三年定，皮弁用乌纱冒之，前后各九
缝，每缝中缀五采玉九，缝及冠武并贯簪系缨处，皆
饰以金。金簪、朱缨、玉圭，如冕服内制。绛纱袍，本色领、
褾、襈、裙，红裳，如冕服内裳制，但不织章数。中单以素
纱为之，如深衣制。红领、褾、襈、裾、领，织黻文十一。蔽膝
随裳色，本色，缘有𬘓，施于缝中，其上玉钩二。玉佩，如
冕服内制，但无云龙文，有小绶四采以副之。大带、大
绶、袜、舄赤色，皆如冕服内制。常服，永乐三年定，冠，
乌纱折角向上，巾袍赤色，盘领窄袖，前后及两肩各
金织蟠龙一。带用玉，靴皮为之。

永乐五年，皇太孙出阁就学，群臣称贺。

按《大政纪》：永乐五年四月辛卯，皇太孙出阁就学，群
臣称贺，召太子少师姚广孝等，以尽心开导谕之。谕
曰：“人于学问，当以先入之言为主。朕长孙天资明睿，
尔等宜尽心开导，凡经书所载孝弟仁义与夫帝王
大训可以经纶天下者，日与讲说，浸渍之久，涵养之深，则德性纯而器识广，他日所资甚大，不必如儒生
绎章句，工文词”为能也。

永乐六年，敕“文武大臣辅导皇长孙。”

按《大政纪》：“永乐六年十一月甲寅，命丘福、蹇义、金忠、
胡广、黄淮、杨荣、杨士奇、金幼孜及洗马姚友直等，辅
导皇长孙。”仍赐敕谕曰：“朕嫡长孙天章日表，玉质龙
资，孝友英明，宽仁大度。年未一纪，体具志宁，动必中
规，言必合道。好学之笃，夙夜孜孜，日诵万言，必领要
意。朕尝试之以事，辄能裁决得中，斯实宗社之灵，上
天赐庆，笃生异质，以福祐天下，而基命于无穷。然宏
材之建，必由《匠氏》之功；圭瓒之成，必假琢磨之力。卿
等皆茂简德意，职辅东宫。东宫之子，必资兼弼。宜协
心同志，辅导于成。推广仁义道德之源，开三王之典，
与我太祖高皇帝之大经大法，凡创业守成之难，生
民稼穑之事，朝夕讲论，以涵养本源，恢弘智量，充其
盛大之器，以为宗社生民之福。国家有无穷之休，卿
等亦有无穷之闻。”钦哉！

永乐七年，定“东宫监国之仪。”

按《明会典》：“永乐七年，驾幸北京，定东宫监国之仪：
一朝仪。凡常朝，于午门左视事，其左右侍卫及在京
各衙门官员人等，合启事务如常仪。若皇太子御文
华殿，官员人等承旨召入者，方许入。凡在京文武衙
门，遇有内外军机及王府切要事务，悉奏请处分。其
有各处启报声息，即调边军剿捕，仍遣人驰赴行在
所”奏闻。皇城四门、各城门守卫围宿、比常时皆须增
拨官军、仍每日操阅军马。如各衙门称奉令旨、调遣
官军、及处分事务、所司须覆启施行

一、庆贺。凡遇万寿圣节、正旦、冬至，先期，皇太子率文
武百官于文华殿前拜进表文。是日早，设龙亭于文
华殿中丹陛上，设驾。大乐。鸣钟鼓，皇太子具冕服于
丹陛上，百官具朝服于丹墀内，行十二拜如常仪。礼
毕，仪仗鼓乐导表由中门出，皇太子由左门送至午
门，还宫。文武百官导至长安右门外。文官五品以上、
武官四品以上，及近侍官、监察御史，俱乘马导至《三
山门》外，以表授进表官，百官各回。至期行告天祝寿
礼。是日早，设香案于文华殿丹陛上，设驾大乐、鸣钟
鼓如常仪。皇太子具冕服于丹陛上，文武百官具朝
服于丹墀内，行八拜如常仪。其在京文武衙门遇《万
寿圣节》，礼部同文职衙门共进表一通。中军都督府、
同公侯驸马伯武职衙门、共进表一通。正旦冬至亦
如之。其正旦冬至千秋节、文武百官于文华殿行庆
贺礼如常仪。其有王府遣人诣东宫前行礼、即纳其
礼物宴赏差来人。其应答礼者、奏闻处分

一祭祀。“凡遇享太庙、祭社稷风云雷雨山川之神、预
期敕皇太子摄祭。”其祀典神祇、太常寺预期于行在
所奏闻、遣官行礼。

一、宴赏。凡四夷来朝，循例宴之。皇太子命礼部遣人
送行在所。正使人给钞十锭，从人五锭，为道里费。其
每日赏赐，有例者循例，无例者临时斟酌赏之。其京
卫军士冬夏布绢，及边卫军士冬衣绵布，循例给赏。
其有折赏物色，该部定拟，具启施行

一、选法。凡文选，六部、都察院、翰林院、太医院、钦天监
堂上官，尚宝司、通政司、大理寺、太常寺、光禄寺、鸿胪
寺、国子监堂上掌印官、六科都给事中并在外布政
使、王府长史有缺，吏部奏请擢用。其考满黜陟并复
职改用等项常选官员，俱循例具启铨注。其武选，除
在京五府都督，在外各都司都指挥缺员者及土官
衙门奏保。土人任职者，兵部奏请擢用。其馀袭替、优
给及例应陞降改调官员，具启铨注。其土官例应袭
替及保用通事、把事、随司办事长官，该部具启裁度。
《馀悉奏请处分。其内外大小文武官员，俱从行在》吏
部兵部奏请铨选。其有开设大小衙门，该部奏请定
夺。

一、刑名。凡内外文武大小官员有犯，所司具启，准问
者问之。若皇亲犯小事，令其在家听候，具由奏请待
报。若所犯重情，及干谋逆者，即时拘执在官，先命皇
亲会问。若事有未当，及犯人不服，乃命公侯伯、五府、
六部、都察院、大理寺会皇亲再问毕，将所服情犯及
拟议罪名具启，候车驾回京，奏请处分。其在外王府
护卫指挥、并长史、及土官，有犯事干恶逆，先行收问
然后奏闻。其馀所犯，预奏待报提问。其法司问拟罪
合决死罪者、奏请待报。其馀所犯，《悉具启》决放。如特
奉令旨原免者，不拘此例

“一迎诏。”凡诏书至，礼部设龙亭，锦衣卫设仪仗，教坊
司设大乐，文武百官各具朝服，出三山门外奉迎。使
者到三山门外下马，候龙亭来，捧置诏书于龙亭中。
使者立于龙亭之东，百官行五拜三叩头礼讫，众官
乘马前导，使者上马，在龙亭后东边行至长安右门
下马，随龙亭后东，由中门入，文武百官于承天门外
桥南侍立。东宫殿下具冕服于午门前五丈馀地奉
迎至文华殿，置龙亭于正中，使者立于东。东宫殿下于殿前台上。乐作，行五拜三叩头礼毕，乐止。升殿，殿
下展诏读讫，使者捧诏置龙亭中殿下，送至午门内。
锦衣卫先设云舆于午门外正中，礼部官置诏书于
云舆中。文武二品以上官迎至承天门。鸿胪寺先设
开读案于承天门稍东，文武百官入班，赞礼唱“排班”，
班齐，鞠躬，乐作，四拜，平身，乐止。赞开读，使者取诏授
开读官，跪受，使者复立位所。赞跪，众官皆跪。开读讫，
开读官捧诏授使者，复置云舆中。赞“俯伏”，乐作，四拜，
平身，乐止。赞搢笏，鞠躬，三舞蹈。赞跪，唱“山呼万岁”者
三。赞出笏，俯伏，乐作，四拜兴，平身，乐止。赞“礼毕”，百官
以次退。使者捧诏书出承天门外，复置龙亭中，鼓乐
送至会同馆。使者见东宫殿下，行四拜礼毕。其日宴
使臣于礼部，本部官待宴。

永乐八年，定“皇太孙监国之仪。”

按《明会典》，“永乐八年，时驾北征，皇太子监国于南，皇
长孙监国于北。后皇长孙行冠礼，始尊称皇太孙云。
一每日皇长孙于奉天门左视事，侍卫如常仪。诸司
有事，具启施行。若军机及王府要务，一启皇太子处
分。一奏闻行在所。”

一遇万寿圣节。设香案于奉天殿丹陛上。皇长孙具
色服于丹陛上行礼。文武官具朝服于北京行部行
礼如常仪。天下诸司表文、俱诣北京进贺。四夷朝贡
俱送南京礼部启皇太子施行

一、文选，行在六部、都察院等衙门及北京行部所属
衙门，如有缺员应除补者，五品以上，行在吏部移咨
南京吏部，启皇太子选补。六品以下及考满起复，例
应陞降复职，及对品改用常选官，拨用吏典，俱循例
启皇长孙施行。

一、《武选》，“行在五军都督府及行在后军都督府所属
衙门，例应袭替、优给、降陞者，行在兵部亦循例启皇
长孙施行。其馀非常选者，启皇太子斟酌行之。
一、内外官吏军民有犯，所司启皇长孙施行。若皇亲
有犯小事，令其在家，听候所司启皇太子待报施行。”
若所犯情重，及干谋逆者，即时拘执，先命皇亲会问。
若事“未当，及犯人不服，乃命公、侯、伯、五府、六部、都察
院、大理寺，会皇亲再问，将所伏情犯启皇太子，候车
驾回京，奏请处分。其王府护卫指挥及长史，有犯干
恶逆者，先行收问，然后启皇太子。其馀有犯，启皇太
子待报收问。其行在刑部、都察院、北京行部议拟囚
人应死者，监候，启皇太子待报施行。馀悉启皇长孙
裁决。”

永乐九年，立皇长孙瞻基为“皇太孙。”

按《大政纪》，“永乐九年十一月，上御奉天殿，立皇长孙
瞻基为皇太孙，冠于华盖殿。”

永乐十年，选民间子弟勇健有才艺者，充皇太孙侍
从。

按《大政纪》：永乐十年六月甲辰，谕兵部尚书金忠等，
选民间子弟年十七至二十勇健有才艺者，充皇太
孙侍从。上曰：“皇太孙年长有志略，朕令其学问之暇，
兼讲武事。其遣人往直隶、应天及江北凤阳、滁和等
府州，北京、山东、山西、陕西、河南、四川、湖广境内，选民
间子弟年十七至二十勇健有才艺者，官给路费廪”
食送京师。

永乐十二年，重定“东宫监国之仪。”

按《明会典》：“永乐十二年，时驾北征，重定东宫监国之
仪。”

凡常朝于文华殿视事。其在京文武衙门，凡有应合
奏启事件，奏本俱达北京。敢有隐匿者，治以重罪。其
在京衙门合具启事务，仍依常例。若系应奏，随即具
奏待报。其东宫发落事件，六科按月差人类送北京。
敢有于题本上增减改写旨意者，凌迟处死，全家籍
没。其各衙门差人出外干办公事，仍将所办事务，开
具奏报

凡祀典神祇、合应遣官祭者、太常寺预期具奏、遣官
行礼

凡皇亲、并军职王府护卫指挥长史等官、与各处土
官有犯者、俱奏请提问。在京文武衙门官员有犯者、
堂上官具奏待报发落。五品以下者、具启拏问。在外
文职衙门官员有犯者、方面及四品以上、该衙门奏
请提问。五品以上、具启拏问

永乐十三年，以“谒孝陵”，命定“皇太孙及小皇孙陪谒”
位次，复增“监国之仪。”

按《大政纪》，永乐十三年十一月壬子，周王橚、楚王桢
遇节谒孝陵，命东宫皇太孙及小皇孙陪谒。上召杨
荣、杨士奇、金幼孜皆至，问曰：“二王东宫皇太孙及小
皇孙谒陵展敬之位如何，朕意虽略定，尔三人试言
之。”杨、金未有对。上顾问士奇，对曰：“周、楚二王尊属当
列稍前两傍，东宫殿下列稍后居中，皇太孙殿下亦
当中列，于东宫殿下之后，诸皇孙与皇太孙同班分
列两傍。”上曰：“尔所言有据乎？”对曰：“宋儒朱熹《家礼》大
约如此。”上曰：“吾未尝熟《家礼》，但据已见，书其位次。”遂出片楮，宸翰所书位次，正与士奇言合，遂遣鸿胪寺
丞周昇赍钦定位次，俾行之。

按《明会典》：“永乐十三年，重奏监国之仪。凡京卫军士
冬衣布绢，及边卫军士冬衣布花袄。俱行在户部奏
请施行。”

凡进春，其日早，文武百官各穿颜色衣服于文华殿
门外，侍班如常仪。应天府置春案于文华门丹墀中
道之东，候东宫殿下陞座，引礼引府县官举春案由
东陞，升，置于殿门外中道，各就拜位。赞“鞠躬，四拜、平
身。”礼毕，文武百官庆贺，行叩头礼。

永乐二十二年八月，仁宗即位。十月，立子瞻基为皇
太子。改定“册立仪。”

按《大政纪》，“永乐二十二年八月，仁宗即位，十月，立嫡
长子瞻基为皇太子，诏天下。”

按名山藏《典谟记》：宣宗章皇帝，讳瞻基，仁宗嫡长子
也。生之夕，成祖梦高祖授以大圭，命曰：“传之子孙，永
世其昌。”既数岁，试之事，辄剸决称旨，成祖爱之。年十
一，以从狩北京，日侍左右，随事训教。尝命从过观田
家，问所疾苦，作务本训授上。上读书，一目数行尽袠，
皆举经史百家，莫不涉意。永乐九年，立为皇太孙，三
从征北，于马上指示山川。故上自少晓兵略，善骑射。
仁宗即位，册为皇太子。洪熙元年春，南京地震，命往
抚治。仁宗旋不豫。既大行宫中，秘不发丧，以遗命召
上，顾臣下稍稍闻仁宗崩时，汉庶人蓄反谋，传言将
要劫群臣。或请整兵旋，或请出间道。上曰：“君父在上，
天下归心，岂有他虞。”遂传诣京师。六月己亥，至芦沟，
乃闻丧恸绝。左右掖听遗诏行哭入宫门，诣梓宫拜
哭尽哀，颁遗诏。癸卯，臣民三劝进。庚戌，即皇帝位。
按《明会典》，二十二年十月册立，乐设而不作。明日奉
天殿行礼毕，仍诣几筵谒告如常仪。时文皇帝梓宫
在殡。

### 宣宗宣德二年续定皇太子册立仪及亲王群臣上笺之式

按《明会典》、宣德二年续定前期祭告天地、宗庙、社稷，
鸿胪寺锦衣卫陈设如常仪。上服皮弁服，御华盖殿。
执事官行五拜叩头礼毕，鸿胪寺官请陞殿，导驾官
前导。上陞座，尚宝司以宝置于案，鸣鞭，文武百官具
朝服行叩头礼。左右侍班，引礼引正副使入就拜位，
赞“四拜。”传制官跪奏“传制”，俯伏兴。执事官举节册宝
案，由殿左门出，置御道中。传制官由左门出，称：“有制。”
赞正副使跪宣制曰：“某年某月某日，册立长子某为
皇太子，命卿等持节行礼。”赞俯伏，兴，又四拜。礼毕，执
事官举节册宝置彩舆中，黄盖送至左顺门外。正副
使朝北立。内官捧节册宝由正门入，至文华殿。内侍
引皇太子出，迎至文华殿。内官以节册宝置于案内。
赞赞“四拜。”赞“宣册”，赞“诣册案前。”赞“跪宣册”，内官立宣
讫，赞“受册”，捧册官以册授皇太子，受讫，以册授内侍，
内侍跪受，立于西。赞“受宝”，捧宝内官捧宝如授册之
仪。赞“俯伏”，兴，平身，复位。赞“四拜。”礼毕。内官持节由正
门出，至左顺门外，以节授正副使，报礼毕，正副使得
报，持节复命。其颁诏如常仪。皇太子受册宝毕，内使
引诣奉先殿，谒告如常仪。毕，内使引皇太子诣皇太
后前行八拜礼。次诣上前皇后前，皆行八拜礼。次诣
皇妃前行四拜礼。毕，还宫。次日，文武百官具朝服、上
表贺，陈设如常仪。上具衮冕，御华盖殿，亲王先行八
拜礼贺，次执事官行五拜三叩头礼。毕，鸿胪寺奏“请
陞殿”，导驾官前导，进表行礼，如正旦仪。亲王于上前
行贺礼毕，次诣内殿皇太后前贺，行八拜礼毕，诣皇
后前贺，行八拜礼毕，又诣皇妃前贺，行四拜礼。皇太
后、皇后各于内殿，皇妃于宫中，受内外命妇贺礼。外
命妇进笺，陈设俱如常仪。文武百官进笺贺皇太子，
陈设亦如常仪。　《东宫千秋节》、正旦、冬至，亲王上笺：
“伏以天眷皇家，茂隆大本。前星协应，四海归心。敬惟
皇太子殿下，天赐英姿，日新圣学。懋德祗承于谟烈，
重明翊赞于治平。是以宗社奠安，臣民咸戴也。臣某
奉守藩邦，忻逢诞辰。”〈正旦长至〉仰春宫而称颂，祝寿筭于
千秋。无任瞻仰激切屏营之至，谨奉笺称贺以闻。
《东宫千秋节正旦、冬至群臣上笺》。伏以皇天眷佑，景
运弘开。大本益隆，臣民忻戴。敬惟皇太子殿下，宽仁
毓德，敬谨存心。嗣承万世之洪图，寅奉重熙之宝历。
是以贞符协应，万邦永宁也。臣某等职守藩维，忻逢
令旦。〈正旦长至〉仰望前星，敬祝千秋之寿。无任瞻仰激切、
屏营之至，谨奉笺称贺以闻。　以上书写、署名、印封、
皆与表同、但易笺文并红帖红绫袱匣。

宣德三年二月癸丑朔。诏册立皇太子。大赦天下
按《大政纪》云云。

按《名山藏典谟记》：英宗睿皇帝，讳祁镇，宣宗皇帝嫡
长子，以宣德二年生。生之日，日下五色云见，光灼殿
陛。既二年，立为皇太子，能言，宣宗抱置膝上，问：“他日
为天子，能令天下太平乎？”曰：“能。”问“有干国之纪者，能
亲总六师讨之乎？”曰：“敢。”宣宗大喜，解所御龙袍宝带加上体，置宝座，左右皆呼万岁。上天姿秀杰，龙颅魁
硕，顾盻有威，立其侧者，皆若傍睨之。宣宗崩，以正月
壬午即皇帝位九岁矣。颁诏大赦天下。

宣德九年，定“皇太子千秋节及冬至，于文华殿行贺
礼。”

按《明会典》：“宣德九年，令皇太子千秋节冬至，亲王及
天下五品以上衙门遣官进笺者，同在京文武百官
诣文华殿行贺礼。”

### 英宗正统十四年皇太后立皇子见深为皇太子

按《大政纪》：“正统十四年秋八月辛酉，我师败绩于土
木，车驾北狩。辛巳，皇太后诏立皇长子见深为皇太
子，时年二岁，仍命郕王为辅，代总国政，抚安天下。”

### 代宗景泰三年废上皇长子见深为沂王立子见济为皇太子

按《大政纪》：“景泰三年四月，广西都指挥使黄竑上疏
请易太子，下礼部会多官议。时上欲易太子，恐文武
大臣不从，与太监王诚、舒良谋，先啖内阁诸学士，各
赐金五十两、银一百两，命廷臣俱兼宫僚，王直、胡濙
兼太子太师，陈循、高谷、于谦兼太子太傅，仪铭、俞士
悦、杨善、王文、王翱、何文渊并加太子太保，江渊、萧镃”、
王一宁并加太子少师。商辂进兵部左侍郎兼左春
坊大学士。礼部尚书胡濙等会大学士陈循、高谷等
及六部、都察院尚书王直等并六科十三道，议“太子”
为可易，如黄竑所请上之。时多官集议，都御史王文
首言当立，大学士陈循等遂承上意附之。及署名，王
直有难色。循持笔半跪奉直，直因署之，惟给事中李
侃对众洒泣，都给事中林聪、御史朱英亦知不可，然
皆不能出一语争之。后侃陞詹事府丞，聪陞春坊司
直，皆不能辞。信乎“临大节不可夺者为难得”云。五月
甲戌，废上皇长子，皇太子见深为沂王，出就沂邸。立
子见济为皇太子，生母杭氏为皇后，废皇后汪氏居
别宫。大赦天下。

按《明外史怀献太子传》：“景皇帝一子，怀献太子见济
母杭妃，始为郕王世子。英宗北狩，皇太后命立宪宗
为皇太子，而以郕王监国。及郕王即位，改元景泰，心
欲以见济代太子，而难于发言，皇后汪氏又力以为
不可。迟回久之，太监王诚、舒良为帝谋，先赐诸大臣
大学士陈循、高谷百金，侍郎江渊、王一宁、萧镃，学士”
商辂半之，用以缄其口，然亦未发也。思明土目黄竑
者，初以功授丘温卫指挥，历迁广西都指挥使，守备
浔州。思明土知府𤦇，其庶兄也。𤦇老，子钧袭官，非竑
意，阴令其子率悍卒结寨府城外三十里，夜驰破府
城，灭𤦇家支解𤦇父子纳瓮中，瘗之后圃，即引众还
寨。明日报至，佯不知，惊哭仆地，走思明发丧，寻𤦇父
子尸不得，又恸哭仆地。遣人告竑急捕贼，复大仇。方
竑子杀𤦇时，𤦇仆福童见竑子，并识其左右人，脱走。
宪司诉竑父子杀𤦇父子状。副总兵武毅疏闻于朝。
竑窥景帝有易储意，遣千户袁洪走京师，上疏请废
太子，代以见济。疏辞曰：“太祖百战艰难，取天下期，传
之万世。往年上皇轻”身御寇，文武将吏十丧八、九。驾
陷北庭，寇至都门几丧社稷，不有皇上，臣民何归！今
且逾二年，皇储未建。臣惟人心易摇，多言难定，争夺
一萌，祸乱不息。皇上即循逊让之美，复全天叙之伦，
恐事机叵测，反复靡常。《语》曰：“天与不取，反受其咎。”近
日仰观天象，土星逆行入太微垣，与诸灾变皆可畏
愕。愿“早留意。万一羽翼长养，势权转移，委爱子于他
人，寄空名于大宝，阶除之下，变为寇仇，肘腋之间，自
相残蹙，此时悔之晚矣。乞与亲信文武大臣密定大
计，以一中外之心，绝觊觎之望。”疏入，景帝大喜曰：“万
里外有此忠臣！”亟下廷臣会议，且令释竑罪，超擢都
督。时景泰三年四月也。疏入之明日，礼部尚书胡濙、
侍郎萨琦、邹干集文武群臣廷议。众相顾莫敢发言。
惟都给事中李侃、林聪、御史朱英以为不可。吏部尚
书王直亦有难色。司礼太监兴安厉声曰：“此事不可
已。即以为不可者勿署名，无得首鼠持两端。”群臣皆
唯唯署议。于是濙等暨魏国公徐承宗、宁阳侯陈懋、
安远侯柳溥、武清侯石亨、成安侯郭晟，定西侯蒋琬，
驸马都尉薛桓，襄城伯李瑾，武进伯朱瑛，平乡伯陈
辅，安乡伯张宁，都督孙镗、张𫐄、杨俊，都督同知田礼、
范广、过兴、卫颖，都督佥事张𫐐、刘深、张通、郭瑛、刘鉴、
张义，锦衣卫指挥同知毕旺、曹敬，指挥佥事林福，吏
部尚书王直，户部尚书文渊阁大学士陈循，工部尚
书东阁大学士高谷，吏部尚书何文渊，户部尚书金
濂，兵部尚书于谦，刑部尚书俞士悦，左都御史王文、
王翱、杨善，吏部左侍郎兼学士江渊，右侍郎俞山、项
文曜，户部左侍郎刘中敷，右侍郎沈翌，右侍郎兼学
士萧镃，礼部右侍郎兼学士王一宁，兵部右侍郎李
贤，刑部左侍郎周瑄，工部左侍郎赵荣，右侍郎张敏，
通政使李锡，通政栾恽、王复，参议冯贯卿、萧维祯、许
彬、蒋守约、齐整、李宾，少卿张固、习嘉言、李宗、周蔚能、
陈诚、黄仕儁、张翔、齐政，寺丞李茂、李希安、柴望、郦镛杨询、王溢，翰林院学士商辂，六科都给事中李赞、李
侃、李春、苏霖、林聪、张文质，十三道御史王震、朱英、涂
谦、丁泰亨、强弘、刘琚、陆厚、原杰、严枢、沈义、杨宜、王骥、
左鼎上言：“父有天下，必传于子。陛下膺天明命，中兴
邦家，统绪之传，宜归圣子。”黄竑奏是。制曰：“可。”礼部具
仪，择日以闻。即日简置东宫官：懋亨、濙直兼太子太
师，溥、循、谷谦太子太傅，𫐐、文、渊、濂、士悦南京礼部尚
书，仪铭工部尚书兼大理寺卿，石璞都御史，翱、陈镒
太子太保，渊、一、宁镃太子少师，山太子少傅，兵部左
侍郎，俞纲太子少保，辂擢兵部左侍郎兼左春坊大
学士，中敷太子宾客，嘉言詹事文曜，礼部侍郎萨琦，
少詹事礼部侍郎邹干，左庶子侍读彭时，侍讲刘俨，
左、右春坊大学士，周旋，左庶子赵恢，右庶子修撰林
文，侍讲徐珵，左、右谕德修撰李绍，侍讲刘定之，司经
局洗马，侍讲杨鼎、倪谦、吕原，修撰柯潜，左、右中允，给
事中侃，御史魏龄，詹事府府丞编修周洪谟、刘俊，检
讨钱溥，编修岳正，左、右赞善编修万安、李泰，都给事
中林聪，典籍邹循，左、右司直郎侍书陈谷、徐佖，监丞
鲍相，县丞高诚，左、右清纪郎检讨曾暹、傅宗，五经博
士陆艺，典籍李鉴，左、右司谏编修王㒜，教谕李琼，校
书待诏赵政，府主簿，中书舍人刘钺、赵昂，正字教谕
刘洁，录事序班杨钦、王政、周宁、傅宗，通事舍人，凡东
宫公、孤皆支二俸。五月，废汪后，立见济母杭妃为皇
后，更封太子为沂王，立见济为太子。诏曰：“天佑下民，
作之君，实遗安于四海；父有天下，传之子，斯本固于
万年。”大赦天下，令百官朔望朝太子。赏诸亲王、公主、
边镇文武内外群臣。又加赏陈循、高谷、江渊、王一宁、
萧镃、商辂各黄金五十两。六月，以后兄杭聚为锦衣
正千户。四年二月乙未，太子冠，命胡濙持节掌冠，《高
谷》赞冠，萧镃《宣戒敕》。甲辰，冠沂王及其弟荣王。命陈
循、于谦持节掌冠，何文渊、仪铭赞冠，商辂《宣戒敕》。十
一月，以御史张鹏言，简东宫师傅讲读官。帝命胡濙、
王直、陈循、高谷、王文、仪铭、江渊、萧镃、俞山、俞纲、商辂
日更番侍班，彭时日专讲书，李侃、李龄、钱溥、刘吉日
专读书，王谦、赵昂更日侍书。越四日，太子薨。谥曰“怀
献”，葬西山。天顺元年降称“怀献世子。”诸建议易储者
皆得罪。黄竑已前死，捕其子诛之。

### 英宗天顺元年正月复辟三月己巳复立元子见深为皇太子

按《名山藏典谟记》：“宪宗纯皇帝，讳见深，英宗皇帝长
子也。母周太后，生时红光满室，其岁天下大稔。英宗
北狩，郕王监国，慈寿皇太后立为皇太子。方三岁，郕
王即位，立其子见济，降封沂王。英宗复辟，更名上，复
立为皇太子。上广额丰颐，方面大耳，目睛如漆，光彩
射人，左右莫敢仰视。出阁讲学，敏于读书，便习骑射”，
侍膳问安，孝敬备至。英宗大渐，召属后事。既崩，群臣
三劝进，以正月乙亥即皇帝位。

天顺二年，定“东宫出阁讲学仪。”

按《明会典》，东宫出阁讲学仪，太祖命学士宋濂授皇
太子、诸王经书于大本堂，后于文华后殿。及肃皇改
为便殿，遂移于殿之东厢房。初出阁仪，天顺二年定，
是日早，侍卫侍仪如常仪。执事等官于文华后殿行
四拜礼毕，鸿胪寺官请皇太子陞文华殿，执事官导
引至殿。升座。师保等官于丹陛上行四拜礼毕，各官
退出。内侍官导皇太子至后殿，升座，以书案进。每日
侍班、侍读、讲官入，分班东西立。内侍展书，侍读、讲官
以次进读，叩头而退。　每日讲读仪一，每日早朝退
后，皇太子出阁陞座，内侍以书案进，不用侍卫、侍仪、
执事等官，惟侍班。侍读、讲官入，行叩头礼毕，分班东、
西向立。内侍展书，先读《四书》，则东班侍读官向前伴
读十数遍，退复原班。次读经书或读史书，则西班侍
读官向前伴读亦如之。务要字音正当，句读分明。读
毕，各官退。一、每日巳时，侍班、侍读、侍讲及侍书官，俟
皇太子陞座毕，入东西向立。侍班内侍展书，先讲早
所读《四书》，则东班侍讲官进讲一遍，退复原班。次讲
早所读经、史书，则西班侍讲官进讲亦然。务要直言
解说，明白易晓。讲毕，内侍收书讫，侍书官向前侍习
写字，务要开说笔法，点画端楷。写毕各官叩头而退。
一、午膳后是时已回宫，从容游息，或习骑射。一、每日
日晚读本日所授书各数遍，至熟而止。一、凡读书，三
日后一温，须背诵成熟。遇温书日，免授新书。讲官通
讲，须晓大义。“一、凡写字，春夏秋月每日写一百字，冬
月每日写五十字。一、凡遇朔望节假及大风雨雪、隆
寒盛暑，暂停讲读写字。